Garfield

Garfield je ime stripa, a kasnije i animirane serije sa narandžastim mačkom kao glavnim likom te njegovim vlasnikom i psom. Garfielda je osmislio Jim Davis, a strip je trenutno u Guinessovoj knjizi rekorda kao najčitaniji strip na svijetu (od 2006. se nalazi u preko 2.570 novina i listova).

 Garfield 

Garfield je narandžasti mačak s crnim prugama i glavni lik istoimenog stripa. Rođen je u kuhinji italijanskog restorana odakle je vjerovatno dobio naviku prežderavanja, ali vlasnik restorana ga je ubrzo prodao trgovini ljubimcima. Živi sa psom Odijem i vlasnikom Jonom. Garfield često komentira Jonove postupke ili šutira Odija (češće sa stola nego na podu). Ima medvjedića Pukija (engl. Pooky) kojem se povjerava i voli više od bilo koje druge osobe na svijetu.

 Ostali likovi 

Odie - pas (žuti bigl s dugačkim, smeđim ušima), koji čini protivtežu Garfieldu. Najčešće hoda na četiri noge i ima otvorena usta iz kojih izlazi veliki, crveni jezik. Često slini i dahće. Njegova najdraža igračka je loptica sa zvoncem. Garfield ga toliko često šutira da mu je to već postala rutina. Odie se smatra glupim, iako u nekoliko stripova pokazuje da je pametniji nego što izgleda. Garfielda je upoznao kada ga je Lyman doveo u Jonovu kuću, a kada je njegov vlasnik otišao, Odie je ostao kao Jonov ljubimac. Osim što ga šutira, Garfield voli zbijati šale s njegovom njuškom (skine je, zamijeni sa svojom ili zašilji šiljilom). Odijeva najdraža hrana su kosti. Premda ga Garfield mrzi, on i Odie se vole igrati ili čak udružiti i mučiti Jona.

Odie je ime dobio kada je Jim Davis pisao reklamu za automobile. Reklama je imala lika Odiea, seosku budalu. Davisu se ime svidjelo pa ga je odlučio ponovno koristiti. Prvi se put pojavio 8. augusta 1978.

Jon Q. Arbuckle (Jon) - Garfieldov vlasnik. U stripu se pojavio na isti dan kad i Garfield. Jona se često opisuje kao "šmokljana" zbog njegove nespretnosti i pretjeranog entuzijazma (zbog čarapa, naprimjer). Jon je jako odbojan suprotnom spolu pa stoga ugovara spojeve na slijepo preko telefona (što Garfield često komentira) i ako mu se posreći, ode na sastanak (s kojeg se obično vrati pretučen ili mu spoj pobjegne). Uvijek mora čistiti Garfieldov nered i ići u kupovinu. Skuplja marke i obožava čarape koje drži u posebnoj ladici. Omiljena hrana mu je mesna salama. Kao i Garfield ovisan je o kahvi, pa je često pije u njegovom društvu. Jon možda odgovara opisu potpunog gubitnika, ali on često komentira, poput Garfielda, njegovo ponašanje.

Nermal - sivi mačić. Smatra se najslađim mačićem na svijetu s čime se slažu svi osim Garfielda. Često se ruga Garfieldu naglašavajući svoju mladost i izgled i Garfieldovu starost zbog čega ga on često izbaci iz kuće. Nermal je zapravo bio ljubimac Jonovih roditelja, ali se to s vremenom promijenilo pa je sada samo mačka koja luta susjedstvom. Nermal dolazi u posjet iznenada, nenajavljen što Garfield nimalo ne voli (Nermal ga probudi). Zbog trepavica ga često zamijene za žensko. Prvi se put pojavio 3. septembra 1979.

Arlene - Garfieldova ružičasta djevojka. Ima veliki razmak između zuba zbog čega je Garfield često vrijeđa. Smeta joj Garfieldova debljina i umišljenost pa ona njega također vrijeđa. U stripu se prvi put pojavila 17. decembra 1980.

Dr. Liz Willson (Liz) - Garfieldova veterinarka. Jon koristi svaku priliku da odvede Garfielda na pregled kako bi joj se približio te je često pita hoće li izaći s njim. Ona ga, naprotiv, mrzi, ali je nekoliko puta prihvatila ponudu (vratila se kući osramoćena). Prvi put je s njim izišla 21. aprila 1980. Njihovim izlascima nerijetko prisustvuje Garfield. Prvi se put pojavila 29. juna 1979.

Irma - konobarica u lokalnoj gostionici. Premda je radila 24 sata na dan bez drugih zaposlenika kasnije je očito odlučila zaposliti kuhara Tonija. Iako su hrana i posluga jako loše, njene stalne mušterije su Jon i Garfield. Pojavila se prvi put 19. oktobra 1979.

Lyman - Jonov prijatelj. Pojavio se 7. augusta 1978. na Jonovom pragu moleći ga da ga pusti u kuću. Jon mu je dopustio ostati, a Lyman je u kuću uveo novog ljubimca, psa Odiea. Lyman je zapravo uveden u strip da bi Jon mogao s nekim razgovarati, ali je tu ulogu preuzeo Garfield. Zato se Lyman sve rjeđe pojavljivao i u 1983. godini nestao iz stripa.

Herman (poštar) - žrtva Garfieldovih napada iz kojih se često izvlači ranjen. Ne voli svoj posao, ali ponekad dovede pomoć (zmiju, psa itd.).

Pucko - Garfieldov smeđi, plišani medvjedić prema kojem se Garfield odnosi kao prema vlastiom djetetu. Nije sigurno da li je Pucko samo obična igračka jer se u nekim stripovima micao, pa čak i plakao. Ponekad mu otpadnu neki dijelovi (njuška, noga ili ruka) pa ga Jon mora zašiti.

 Porodica 

U stripu su često viđeni roditelji drugih likova (najčešće Jona). Iz Garfieldove porodice pojavili su se njegova majka (svijetlo narandžasta sa prugama) i oba djeda, dok su Odijevi roditelji viđeni samo u njegovom sjećanju.

Jonovi roditelji žive na selu i ponekad dođu u posjetu Jonu ili Jon i Garfield odu njima. Jim Davis je Jonovu porodicu osmislio po uzoru na svoju. Članovi porodice su:
Mama - uvijek pravi previše hrane i ima jako loš ukus što se tiče preuređivanja (što često radi kada dođe u posjetu). Najčešće pravi kolače, pite i krompir. Njena obaveza je slati Garfieldu neudobne veste nekoliko dana nakon Božića (Garfield ih mrzi).
Tata - farmer koji tjera sinove da rade s njim na farmi.
Doc Boy - Jonov jedini brat zadužen za svinje. Mrzi kad ga Jon zove "Doc mali moj". Počinje gubiti kosu.
Gussie - Jonova stara strina koja dolazi u posjetu samo ako treba čuvati Garfielda kada Jon ide na putovanje. Garfield je mrzi i stoga bježi od nje (sakrije se u Jonov kovčeg).
Baka - Jonova baka koja, uprkos godinama, živi poprilično uzbudljiv život. Ima motocikl i sluša heavy metal. Njen muž je umro prije mnogo godina. Od svih u porodici, ona je Garfieldu najdraža.

 Filmovi 
 Garfield (2004)
 Garfield 2 (2006)
 Garfield (2024)

 Reference 

 Vanjski linkovi 
 Garfieldove web stranice
 Garfield na ucomics 


Kategorija:Likovi iz stripova